Sjeti se ljeta / Daj još jednom da čujem ti glas
Sjeti se ljeta / Daj još jednom da čujem ti glas osma je singl-ploča sarajevske pop-grupe Hari Mata Hari. Zadnja je od dvije singl-ploče koje je 1990. objavila zagrebačka diskografska kuća Jugoton u okviru promocije petog studijskog albuma "Strah me da te volim". Na A-strani je pop pjesma "Sjeti se ljeta" za koju je muziku, tekst i aranžman napisao gitarist Edo Mulahalilović. Komponirana je u življem plesnom ritmu po uzoru na špansku muziku s kastanjetama i gitarom. Pjesma počinje kratkim melodijskim uvodom Adija Mulahalilovića na sintisajzeru za kojim slijedi kratki solo na akustičnoj gitari Ede Mulahalilovića. Na B-strani je balada "Daj još jednom da čujem ti glas", koju je komponirao pjevač i vođa ovog muzičkog sastava Hajrudin Varešanović na tekst Fahrudina Pecikoze i Alke Vuice. U obje pjesme svojim izvedbama istakao se pjevač Varešanović uz odličnu muzičku pratnju braće Mulahalilović i ostalih članova ovog pop sastava. Ovim muzičkim ostvarenjima grupa Hari Mata Hari ostvarila je veliki uspjeh kod publike u mnogim krajevima bivše Jugoslavije uvrstivši se među najznačajnije predstavnike na sarajevskoj pop-rok sceni s kraja 1980-ih. Dizajn za omot uradio je Davor Papić, dok je producent bio Hajrudin Varešanović.